Forslag til RÅDETS BESLUTNING om ændring af beslutning 95/513/EF om ligestilling af læggekartofler produceret i tredjelande og beslutning 95/514/EF om ligestilling af markinspektioner af afgrøder til formering af udsæd i tredjelande og om ligestilling af frø produceret i tredjelande

(forelagt af Kommissionen)

BEGRUNDELSE

Ifølge direktiv 66/400/EØF, 66/401/EØF, 66/402/EØF, 66/403/EØF og 69/208/EØF om handel med bederoefrø, frø af foderplanter, sædekorn, læggekartofler og frø af olie- og spindplanter skal Rådet afgøre, om frø, såsæd og læggekartofler, der er produceret i tredjelande, er ligestillet med frø, såsæd og læggekartofler produceret i EF.

Ved beslutning 95/513/EF og 95/514/EF har Rådet for en begrænset periode bestemt, at frø, sædekorn og læggekartofler, der er produceret i tredjelande, er ligestillet med frø, sædekorn og læggekartofler produceret i EF.

Ved disse rådsbeslutninger fastsættes der bestemmelser om mærkning af emballagen. Når der er tale om frø, sædekorn eller læggekartofler af en genetisk modificeret sort, skal det ifølge Rådets direktiv 98/95/EF på etiketter eller dokumenter af enhver art, officielle såvel som ikke-officielle, der er fastgjort til eller ledsager varepartiet, være tydeligt angivet, at sorten er genetisk modificeret. For at sikre, at brugerne og forbrugerne bliver ordentligt informeret, og for at undgå vildledning bør de samme bestemmelser gælde for frø, sædekorn og læggekartofler, der importeres i henhold til de nævnte beslutninger.

Endvidere udløber beslutning 95/513/EF og beslutning 95/514/EF henholdsvis den 30. juni 2000 og den 31. januar 2000. Bestemmelserne om ligestilling bør videreføres ved en ny beslutning indtil den 31. december 2002.

Dette har ikke nogen finansielle følger for EF-budgettet.

Forslag til RÅDETS BESLUTNING om ændring af beslutning 95/513/EF om ligestilling af læggekartofler produceret i tredjelande og beslutning 95/514/EF om ligestilling af markinspektioner af afgrøder til formering af udsæd i tredjelande og om ligestilling af frø produceret i tredjelande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/400/EØF af 14. juni 1966 om handel med bederoefrø [1], særlig artikel 16, stk. 1, litra b),

[1] EFT 125 af 11.7.1966, s. 2290/66. Direktivet er senest ændret ved direktiv 98/96/EF (EFT L 25 af 1.2.1999, s. 27).

under henvisning til Rådets direktiv 66/401/EØF af 14. juni 1966 om handel med frø af foderplanter [2], særlig artikel 16, stk. 1, litra b),

[2] EFT 125 af 11.7.1966, s. 2298/66. Direktivet er senest ændret ved direktiv 98/96/EF (EFT L 25 af 1.2.1999, s. 27).

under henvisning til Rådets direktiv 66/402/EØF af 14. juni 1966 om handel med sædekorn [3], særlig artikel 16, stk. 1, litra b),

[3] EFT 125 af 11.7.1966, s. 2309/66. Direktivet er senest ændret ved Kommissionens direktiv 1999/54/EF (EFT L 142 af 5.6.1999, s. 30).

under henvisning til Rådets direktiv 66/403/EØF af 14. juni 1966 om handel med læggekartofler [4], særlig artikel 15, stk. 1,

[4] EFT 125 af 11.7.1966, s. 2320/66. Direktivet er senest ændret ved Kommissionens beslutning 1999/49/EF (EFT L 16 af 21.1.1999, s. 30).

under henvisning til Rådets direktiv 69/208/EØF af 30. juni 1969 om handel med frø af olie- og spindplanter [5], særlig artikel 15, stk. 1, litra b),

[5] EFT L 169 af 10.7.1969, s. 3. Direktivet er senest ændret ved direktiv 98/96/EF (EFT L 25 af 1.2.1999, s. 27).

under henvisning til forslag fra Kommissionen, og

ud fra følgende betragtninger:

(1) Ved Rådets beslutning 95/513/EF [6] blev det for en begrænset periode fastsat, at læggekartofler, der er produceret i tredjelande, ligestilles med læggekartofler, der er produceret i EF og opfylder kravene i direktiv 66/403/EØF.

[6] EFT L 296 af 9.12.1995, s. 31.

(2) Ved Rådets beslutning 95/514/EF [7] blev det for en begrænset periode fastsat, at markinspektioner i tredjelande af afgrøder til formering af udsæd af visse arter opfylder betingelserne i direktiv 66/400/EØF, 66/401/EØF, 66/402/EØF og 69/208/EØF. Ved beslutning 95/514/EF blev det også konstateret, at frø af visse arter produceret i tredjelande kan ligestilles med frø produceret i EF.

[7] EFT L 296 af 9.12.1995, s. 34. Beslutningen er senest ændret ved Rådets beslutning.....

(3) Beslutning 95/513/EF og 95/514/EF fastsætter betingelser vedrørende mærkning af emballagen. I henhold til Rådets direktiv 98/95/EF skal det, hvis der er tale om frø, sædekorn eller læggekartofler af en sort, der er genetisk modificeret, på alle - officielle eller andre - mærker og dokumenter, der er anbragt på eller ledsager varepartiet, tydeligt angives, at den pågældende sort er genetisk modificeret, jf. dog de betingelser, der fastsættes under den godkendelsesprocedure, som kræves i henhold til Rådets direktiv 90/220/EØF [8], i henhold til ændringer heraf eller i henhold til relevante sektorbestemmelser. For at sikre, at brugerne og forbrugerne bliver ordentligt informeret, og for at undgå vildledning bør de samme bestemmelser gælde for frø, sædekorn og læggekartofler, der importeres i henhold til de nævnte beslutninger.

[8] EFT L 117 af 8.5.1990, s. 15.

(4) Beslutning 95/513/EF udløber den 30. juni 2000. Betingelserne for anvendelse af nævnte beslutning gælder stadig. Den bør derfor anvendes indtil den 31. December 2002.

(5) Beslutning 95/514/EF udløber den 31. januar 2000. Betingelserne for anvendelse af nævnte beslutning gælder stadig. Den bør derfor anvendes indtil den 31. december 2002 -

VEDTAGET FØLGENDE BESLUTNING:

Artikel 1

I del II i bilaget til beslutning 95/513/EF indsættes følgende punkt efter punkt 2:

"2a. Hvis der er tale om en sort læggekartofler, der er genetisk modificeret, skal det på alle - officielle eller andre - mærker og dokumenter, der er anbragt på eller ledsager varepartiet, tydeligt angives, at sorten er genetisk modificeret, ligesom der skal gives eventuelle andre oplysninger, som måtte blive fastsat under den godkendelsesprocedure, som kræves i henhold til EF-retsforskrifterne."

Artikel 2

I artikel 2 i beslutning 95/513/EF ændres "30. juni 2000" til "31. december 2002".

Artikel 3

I del II.B i bilaget til beslutning 95/514/EF indsættes følgende punkt efter punkt 4.1:

"4.1.a Hvis der er tale om en frøsort, der er genetisk modificeret, skal det på alle - officielle eller andre - mærker og dokumenter, der er anbragt på eller ledsager varepartiet, tydeligt angives, at sorten er genetisk modificeret, ligesom der skal gives eventuelle andre oplysninger, som måtte blive fastsat under den godkendelsesprocedure, som kræves i henhold til EF-retsforskrifterne."

Artikel 4

I artikel 6 i beslutning 95/514/EF ændres "31. januar 2000" til "31. december 2002".

Artikel 5

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand